ໃນວັນທີ 13 ມີນາ 2018 ນີ້, ແຂວງອັດຕະປື ໄດ້ເປັນເຈົ້າພາບ ຈັດກອງປະຊຸມ ຮອບວຽນ ຄັ້ງທີ IV ລະຫວ່າງ ແຂວງອັດຕະປື ສປປລ ແລະ ແຂວງຊຽງແຕງ ແຫ່ງຣາດຊະ ອານາຈັກກຳປູເຈຍ ໂດຍການເປັນ ປະທານຮ່ວມ ລະຫວ່າງທ່ານ ເລັດ ໄຊຍະພອນ, ເລຂາພັກແຂວງ, ເຈົ້າແຂວງອັດຕະປື ແລະ ທ່ານ ມຸມ ສາເຣືອນ ປະທານກຳ ມາທິການ ຄະນະພັກແຂວງ, ເຈົ້າແຂວງໆຊຽງແຕງ ພ້ອມດ້ວຍ ຄະນະນຳຂອງ ສອງແຂວງເຂົ້າຮ່ວມ . ໃນການພົບປະຄັ້ງນີ້, ສອງຝ່າຍ ຕ່າງກໍໄດ້ລາຍງານ ສະພາບລວມ ໂດຍຫຍໍ້ ແລະ ແຜນພັດທະນາ ການຮ່ວມມື ລະຫວ່າງ ສອງແຂວງໃຫ້ກັນຊາບ, ພ້ອມທັງສະຫລຸບ ຕີລາຄາໝາກຜົນ ຂອງການ ຮ່ວມມືສອງຝ່າຍ ຕາມບົດບັນທືກ ກອງປະຊຸມຮອບວຽນ ຄັ້ງທີ III ຜ່ານມາ ແລະ ປຶກສາຫາລື ທິດທາງ ການຮ່ວມມືກັນໃນຕໍ່ໜ້າ ໂດຍໄດ້ມີ ຄວາມເປັນ ເອກະພາບ ລົງນາມໃນບົດບັນທືກ ຂອດການ ຮ່ວມມື ສອງແຂວງ ໃນຕໍ່ໜ້າ ລວມມີຫຼາຍ ຂົງເຂດ ເປັນຕົ້ນ: ການແລກປ່ຽນ ຂໍ້ມູນຂ່າວສານ ທີ່ກ່ຽວຂ້ອງ ກັບສະພາບ ຄວາມສະຫງົບ ບໍລິເວນຊາຍແດນ, ການຮ່ວມ ມືສະກັດກັ້ນ ແລະ ປາບປາມ ການເຄື່ອນໄຫວ ເຂົ້າອອກເມືອງ ທີ່ຜິດກົດໝາຍ, ບັນຫາການ ສະກັດກັ້ນ ການຄ້າຢາເສບຕິດ, ການຄ້າອາວຸດ, ທາດລະເບີດ, ການຟອກເງິນ, ແລະ ການຄ້າຂາຍ ເຖື່ອນຕ່າງໆ ລວມທັງ ການນຳໃຊ້ເຄື່ອງມື ທີ່ຜິດກົດໝາຍ ທຳລາຍສັດນໍ້າ, ສັດປ່າ, ທຳລາຍຊັບ ພະຍາກອນ ທຳມະຊາດ ແລະ ສິ່ງແວດລ້ອມ ບໍລິເວນຊາຍແດນ ນອກຈາກນັ້ນ ສອງຝ່າຍ ຈະຮ່ວມມືກັນ ດ້ານວຽກງານ ຊາຍແດນ, ການເຂົ້າອອກເມືອງ, ຮ່ວມມືດ້ານ ການກະສິກຳ-ປ່າໄມ້, ການປະມົງ, ສິ່ງແວດລ້ອມ, ການຄົມມະນາຄົມ ຂົນສົ່ງ, ການຄ້າ ແລະ ວັດທະນະທຳສັງຄົມ. ທັງນີ້ກໍເພື່ອ ຮັດແໜ້ນ ຄວາມສາມັກຄີ ແລະ ເສີມຂະຫຍາຍ ສາຍພົວພັນ ມິດຕະພາບ ການຮ່ວມມື ລະຫວ່າງ ສອງແຂວງ ອັດຕະປື ແລະ ຊຽງແຕງ ທີ່ມີຊາຍແດນ ຕິດຈອດກັນ ໃຫ້ມີຄວາມ ສະຫງົບສຸກ, ໃຫ້ນັບມື້ເຕີບໃຫຍ່ ຂະຫຍາຍຕົວ, ກວ້າງຂວາງ ໂດຍເລັງໃສ່ ການໄປມາຫາສູ່ ຂອງປະຊາຊົນສອງແຂວງ, ການແລກປ່ຽນ ຄະນະຜູ້ແທນຢ້ຽມຢາມ ເພື່ອເສີມຂະຫຍາຍ ມູນເຊື້ອ ຄວາມສາມັກຄີ, ການພັດທະນາ ເສດຖະກິດ-ສັງຄົມ ສອງແຂວງ ໃຫ້ນັບມື້ດີຂຶ້ນເປັນກ້າວ.